 NA RICHARD MUNGUTI WASHUKIWA sita, akiwemo raia wa Jamhuri ya Kidemokrasia ya Congo (DRC), wanaodaiwa kuuza dhahabu bandia, watasherehekea sikukuu ya Mwaka Mpya gerezani baada ya kunyimwa dhamana na korti katika kashfa ya Sh2.85 bilioni. Hakimu mwandamizi Bi Wandia Nyamu aliamuru washukiwa hao waliokana mashtaka mawili ya kumlaghai mfanyabiashara kutoka Malaysia pesa hizo, wasalie gerezani hadi Januari 9, 2024. Walioshtakiwa ni Muke Wa Mansoni Didier (raia wa Congo), Wakenya Patrick Otieno Oduar, Brian Otieno Anyanga, Makfish Riogi Kabete, Ken Omondi Kimboi, na Joshua Odhiambo Engade. Wote walikabiliwa na shtaka la kula njama kumlaghai Halid Bin Mohammed Yaacob Sh2.85 bilioni wakidai walikuwa na kilo 500 za dhahabu ambazo wangelimuuzia. Washtakiwa hao pia walikabiliwa na shtaka la kujaribu kumwibia Bw Yaacob pesa hizo katika mtaa wa Kileleshwa Nairobi. Washtakiwa hao walitiwa nguvuni Jumatano na maafisa wa kutoka kwa Idara ya Upelelezi wa Makosa ya Jinai (DCI), baada ya kupokea malalamiko kutoka kwa raia wa Malaysia Halid Bin Mohammed Yaacob kwamba amliitishwa takriban Dola 19 milioni (ambazo ni sawa na Sh2.85 bilioni) na washtakiwa hao wakidai wangemuuzia kilo 500 za dhahabu. Upande wa mashtaka ulisema washtakiwa hao walianza njama hizo za kutaka kumlaghai Bw Yaacob kati ya Oktoba 19 na Desemba 27, 2023. Mnamo Desemba 27, 2023, washtakiwa hao walijaribu kumwibia Bw Yaacob Sh2.85 bilioni kwa kumwonyesha vipande vya dhahabu bandia iliyokuwa imewekwa ndani ya masanduku. Mahakama ilielezwa washtakiwa hao walijua wanamndanganya Bw Yaacob hawakuwa na dhahabu hiyo. Wakili Simon Mburu aliomba washtakiwa waachiliwe kwa dhamana lakini upande wa mashtaka ulipinga ombi hilo. Bi Wandia alikataa kusikiliza ombi hilo la dhamana na kuamuru washtakiwa hao wazuiliwe katika gereza la Industrial Area hadi Januari 9, 2024, watakapowasilisha upya ombi lao la kuachiliwa kwa dhamana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  